
REPUBLIKA HRVATSKA 
OPĆINSKI SUD U RIJECI 
      Prekršajni odjel                                                                   

	
	






Posl.broj: Pp-24/2025-16



U  I M E   R E P U B L I K E   H R V A T S K E

P R E S U D A 

	Općinski sud u Rijeci, Prekršajni odjel, po sucu Ladi Pažanin, kao sucu pojedincu, uz sudjelovanje zapisničara Gordane Šegota,  u prekršajnom postupku protiv okrivljenika Bože Majetića, zbog djela prekršaja iz članka 70.stavka  1. točke 1. i točka 7. Zakona o nabavi i posjedovanju oružja građana („Narodne novine“ broj: 63/07, 146/08, 59/12, 94/18, 42/20, 114/22),  pokrenutog optužnim prijedlogom MUP, PU Primorsko-goranske, I policijske postaje Rijeka, broj: 211-07/24-5/34523, Ur.broj: 511-09-23-25-1, podnesen 3.siječnja 2025., nakon glavne i javne rasprave održane u odsutnosti okrivljenika Bože Majetića, a u nazočnosti podnositelja optužnog prijedloga, zaključene 2.listopada 2025., temeljem članka 183. Prekršajnog zakona, dana 3.listopada 2025., javno je objavio i  
 
p r e s u d i o   j e

Okrivljenik Božo Majetić, r.30.rujna 1961.g. u mjestu Donji Vaganac, sa prebivalištem u Njemačkoj u mjestu Germering, Hanshubert Str.16, OIB: 92609281741, prekršajno neosuđivan, ostali podaci neutvrđeni 

kriv  je
	što je,  
1. 	protivno odredbi članka 11.stavka 4. Zakona o nabavi i posjedovanju oružja građana, dana 21.listopada 2024. u 10,00 sati, u Rijeci, u obiteljskoj kući na adresi Trstenička 11, držao oružje kategorije B, odnosno pištolj marke WZOR50, kalibra 7,65 mm, tvorničkog broja: 51816, s pripadajućim spremnikom bez odobrenja za nabavu takvog oružja,
	dakle, bez odobrenja za nabavu oružja, držao vatreno oružje kategorije B,  
	čime je počinio prekršaj iz članka 70.stavak 1. točka 1. Zakona o nabavi i posjedovanju oružja građana,
	2. 	protivno odredbi članka 30.stavka 3. Zakona o nabavi i posjedovanju oružja građana, u vrijeme i na mjestu kao pod točkom 1. izreke presude, posjedovao streljivo  kalibra 7,65 mm, koje se nalazilo u pištolju tvornički broj: 51816 za koje nije imao važeći oružani list ili važeće odobrenje za nabavu oružja ili europsku oružnu propusnicu ili drugu ispravu o oružju izdanu na temelju međunarodnih ugovora,
	dakle, posjedovao streljivo za oružje kategorije B,  bez važećih isprava, 
	čime je počinio prekršaj iz članka 70.stavak 1. točka 7. Zakona o nabavi i posjedovanju oružja građana,
	
	pa se temeljem citiranih zakonskih propisa, okrivljeniku 
u t v r đ u j e 

- za djelo prekršaja pod točkom 1. izreke presude, novčana kazna u iznosu od 660,00 (šestošestdeset) eura,
- za djelo prekršaja pod točkom 2. izreke presude, novčana kazna u iznosu od 660,00 (šestošestdeset) eura.

	Temeljem članka  39. stavka  1. Prekršajnog zakona, okrivljeniku se 

i z r i č e 

ukupna novčana kazna u iznosu od 1.320,00 (tisućutristodvadeset) eura.

	Okrivljenik je dužan platiti novčanu kaznu u roku od 30 /trideset/ dana po pravomoćnosti ove presude. 
	Novčana kazna smatrat će se u cijelosti uplaćenom ako okrivljenik uplati dvije trećine izrečene novčane kazne (880,00 /osamstoosamdeset/ eura) u roku određenom ovom odlukom. 
 	Ako okrivljenik izrečenu novčanu kaznu ne uplati u ostavljenom roku, ista će se temeljem članka 34. stavka 1. Prekršajnog zakona naplatiti prisilno. 

	Temeljem članka 76.a stavak 1. Prekršajnog zakona, od okrivljenika Bože Majetića se oduzimaju predmeti prekršaja, i to: 1 (jedan) pištolj marke WZOR50, kalibra 7,65 mm, tvorničkog broja: 51816 s pripadajućim spremnikom i 1 (jedan) komad bojeva streljiva kalibra 7,65 mm, sve pobliže navedeno u potvrdi o privremenom oduzimanju predmeta I policijske postaje Rijeka, broj: 00133931 od 3.siječnja 2024.

Po pravomoćnosti ove presude, oduzetim oružjem i streljivom raspolaže Ministarstvo unutarnjih poslova RH, sukladno Pravilniku o načinu raspolaganju s oružjem i streljivom oduzetim u upravnom, prekršajnom i kaznenom postupku i oružjem predanom Ministarstvu unutarnjih poslova, te o načinu rada povjerenstva koje odlučuje o takvom oružju.

	Temeljem članka 139. stavak 3. u svezi članka 138. stavak 3. PZ-a, okrivljenik je dužan nadoknaditi trošak prekršajnog postupka u paušalnom iznosu od 30,00 (trideset) eura,  u roku od 30 /trideset/ dana po pravomoćnosti ove presude.  

Obrazloženje 

1.	MUP, PU Primorsko-goranska, I policijska postaja Rijeka, pod brojem: 211-07/24-5/34523, Ur.broj: 511-09-23-25-1 dana 3.siječnja 2025. optužni prijedlog protiv okrivljenika Bože Majetića, zbog djela prekršaja činjenično pobliže opisanih  u izreci ove presude, a pravno označenih kao prekršaji iz članka 70.stavak 1. točka 1. i točka 7. i članka 72.stavak 1. točka 7.  Zakona o nabavi i posjedovanju oružja građana.

2.	Pozivi okrivljeniku Boži Majetiću za ročišta određena za dan 26.veljače 2025., 2.travnja 2025., 2.srpnja 2025. i 2.listopada 2025. vraćeni su neuručeni s naznakom dostavljača „obaviješten, nije podigao pošiljku“. Poziv okrivljeniku za ročište određeno za dan 2.srpnja 2025. istaknut je na oglasnu ploču Suda dana 13.lipnja 2025., a protekom osmog dana smatra se da je dostava poziva okrivljeniku uredno iskazana.

3.  	Sud je održao ročište dana 2.srpnja 2025. u odsutnosti okrivljenika Bože Majetića, a u nazočnosti predstavnika podnositelja optužnog prijedloga koji je naveo da tužitelj u cijelosti ostaje kod svih navoda iz optužnog prijedloga. Tužitelj je istakao da je 21.listopada 2024. u prostorije I policijske postaje Rijeka došla supruga okrivljenika i prijavila prijetnju od strane supruga Bože Majetića,  a uz to je prijavila policiji da posjeduje oružje. Istog dana policijski službenici su otišli na adresu prebivališta okrivljenika i Nevenke Majetić, supruge okrivljenika, kojom prilikom je ona policijskim službenicima izručila pištolj marke WZOR50, tvornički broj: 51816 sa spremnikom u kojem je bilo streljivo, koje nije bilo moguće izvaditi jer je pištolj zahrđao. Pištolj je uz potvrdu oduzet, jer okrivljenik nije imao odobrenje za nabavu i držanje tog oružja. Okrivljenik je ispitan u policijskoj postaji 17.prosinca 2024.

4.	U dokaznom postupku na glavnoj raspravi održanoj 2.listopada 2025. pročitana je potvrda o privremenom oduzimanju predmeta prekršaja I policijske postaje Rijeka od 21.listopada 2024. broj: 00133931, pročitana je službena zabilješka I policijske postaje Rijeka sastavljena 21.listopada 2024. u dijelu koji se odnosi na neposredno zapažanje policijskih službenika. 

4.1.	Sud je izvršio uvid u podatke Ministarstva pravosuđa i uprave, Odjel za prekršajne evidencije za okrivljenika iz kojih slijedi da okrivljenik Božo Majetić  nije prekršajno osuđivan.

5.	Na temelju ovako provedenog postupka, činjenice da je djelo prekršaja utvrđeno neposrednim zapažanjem ovlaštenih službenih osoba I policijske postaje Rijeka, Sud nalazi utvrđenim da je okrivljenik Božo Majetić dana 21.listopada 2024. oko 10,00 sati, u Rijeci, u obiteljskoj kući na adresi Trstenička 11, držao oružje kategorije B, odnosno pištolj marke WZOR50, kalibra 7,65 mm, tvorničkog broja: 51816 s pripadajućim spremnikom, bez pribavljenog odobrenja za nabavu držanja ili nošenja vatrenog oružja kategorije B nadležnog tijela. Također je nesporno utvrđeno da je okrivljenik za navedeno oružje kategorije B posjedovao i streljivo kalibra 7,65 mm. 

5.1.	Na taj način u ponašanju okrivljenika stekla su se sva obilježja djela prekršaja iz članka 70.stavak 1. točka 1. i točka 7. Zakona o nabavi i posjedovanju oružja građana. 

5.2.	Naime, odredbom članka 11.stavka 4. Zakona o nabavi i posjedovanju oružja građana, propisano je da građani ne smiju nabavljati, držati niti nositi vatreno oružje kategorije B, bez odobrenja za nabavu takvog oružja koje izdaje nadležno tijelo, a odredbom članka 30.stavak 3. Zakona o nabavi i posjedovanju oružja građana propisano je da  streljivo za oružje kategorije B može posjedovati samo osoba koja ima važeći oružani list ili važeće odobrenje za nabavu oružja ili Europsku oružnu propusnicu ili drugu ispravu o oružju, izdanu na temelju međunarodnih ugovora.

6.	Prilikom odmjeravanja vrste i mjere  kazne okrivljeniku za počinjene prekršaje, Sud je cijenio sve dostupne okolnosti iz članka 36. Prekršajnog zakona, s time što je okrivljeniku olakotno cijenjeno prekršajno neosuđivanje.
6.1.	Za istaći je da je za svako od navedenih prekršaja zakonom zapriječena novčana kazna u iznosu od 660,00 do 5.300,00 eura ili alternativno kazna zatvora do 60 dana.

6.1.	Sukladno odredbi čl. 152. st. 3. PZ-a, a u svezi čl. 43. Zakona o izmjenama i dopunama PZ-a (NN 39/13), novčana kazna smatrat će se u cijelosti plaćenom ako okrivljenik plati dvije trećine izrečene novčane kazne u roku određenom ovom odlukom.

7.	Temeljem članka 76.a stavak 1. Prekršajnog zakona, od okrivljenika Tonija Perkovića se oduzimaju predmeti prekršaja, i to: 1 (jedan) pištolj marke WZOR50, kalibra 7,65 mm, tvorničkog broja: 51816 s pripadajućim spremnikom i 1 (jedan) komad bojeva streljiva kalibra 7,65 mm, sve pobliže navedeno u potvrdi o privremenom oduzimanju predmeta I policijske postaje Rijeka, broj: 00133931 od 3.siječnja 2024.

7.1.	Odlučujući u smislu odredbe članka 76.a stavak 1., stavak 2. i stavak 3. Prekršajnog zakona, Sud je ocijenio da radi zaštite opće sigurnosti, javnog poretka, te zaštite zdravlja ljudi je opravdano oduzimanje navedenog oružja i streljiva, pri čemu je Sud vodio računa o odredbi članka 51.a Prekršajnog zakona.  

8. 	Sudac  je   okrivljenika  obvezao  na   plaćanje  paušalnog   troška prekršajnog postupka u iznosu od 30,00 eura, koji iznos je primjeren kako složenosti i dužini trajanja postupka, tako i pretpostavljenom imovnom stanju okrivljenika.  

U Rijeci, 3.listopada 2025.  


	Zapisničar:

	
	Sudac: 

	Gordana Šegota, v.r.
	
	[bookmark: _GoBack]Lada Pažanin, v.r.





Uputa o pravnom lijeku: 
	Protiv ove presude stranke imaju pravo žalbe u roku od 8 dana od dana dostave prijepisa presude. Žalba se podnosi Općinskom sudu u Rijeci, Prekršajni odjel, u dva istovjetna primjerka, a o žalbi odlučuje nadležni Sud. 


Presuda se dostavlja: 
1/ Okrivljeniku 
2/ Tužitelju 
3/ U spis                 

